APSTIPRINĀTS

Ar Nacionālā veselības dienesta   
2023. gada 12. jūlija rīkojumu Nr. 16-2/178/2023

**Projekta** **“Veselības aprūpes pakalpojumu modeļu attīstības laboratorija”**

**2023. gada atklātās pilotprojektu atlases**

**NOLIKUMS**

**I Vispārīgie jautājumi**

1. Latvijas Atveseļošanas un noturības mehānisma plāna 4.komponentes “Veselība” 4.3. reformu un investīciju virziena “Veselības aprūpes ilgtspēja, pārvaldības stiprināšana, efektīva veselības aprūpes resursu izlietošana” 4.3.1.r. reformas “Veselības aprūpes ilgtspēja, pārvaldības stiprināšana, efektīva veselības aprūpes resursu izlietošana, kopējā valsts budžeta veselības aprūpes nozarē palielinājums” projekta “Veselības aprūpes pakalpojumu modeļu attīstības laboratorija” 2023. gada atklātās pilotprojektu atlases nolikums (turpmāk – nolikums) nosaka kārtību, kādā Nacionālais veselības dienests (turpmāk – Dienests) organizē un īsteno pakalpojumu modeļu atlasi (turpmāk – konkurss), un administrē pakalpojumu modeļu (turpmāk – pilotprojekts vai pilotprojekti[[1]](#footnote-2)) finansēšanai piešķirto publisko finansējumu.
2. Nolikums izstrādāts, ievērojot Ministru kabineta informatīvo ziņojumu “Par Eiropas Savienības Atveseļošanas un noturības mehānisma plāna 4.komponentes “Veselība” 4.3. reformu un investīciju virziena “Veselības aprūpes ilgtspēja, pārvaldības stiprināšana, efektīva veselības aprūpes resursu izlietošana” 4.3.1.r. reformas “Veselības aprūpes ilgtspēja, pārvaldības stiprināšana, efektīva veselības aprūpes resursu izlietošana, kopējā valsts budžeta veselības aprūpes nozarē palielinājums” un 4.3.1.1.i investīcijas “Atbalsts sekundārās ambulatorās veselības aprūpes kvalitātes un pieejamības novērtēšanai un uzlabošanai” īstenošanu”.
3. Pilotprojekta iesnieguma iesniedzējs (turpmāk - pilotprojekta iesniedzējs) konkursā iesniedz nolikumā noteiktajā kārtībā un apjomā aizpildītas pilotprojekta pieteikumu veidlapas atbilstoši šī nolikuma 1.pielikumam “Pakalpojumu modeļu projekta pieteikuma pirmā posma veidlapa projektam “Veselības aprūpes pakalpojumu modeļu attīstības laboratorija”” un 2.pielikumam “Pakalpojumu modeļu projekta pieteikuma otrā posma veidlapa projektam “Veselības aprūpes pakalpojumu modeļu attīstības laboratorija”” (turpmāk – pilotprojekta pieteikums).
4. Konkursam pieejamais kopējais publiskais finansējums (ieskaitot pievienotās vērtības nodokli – turpmāk - PVN) ir līdz 16 300 000,00 *euro (sešpadsmit miljoniem trīs simts tūkstošiem euro, 00 centi*) (turpmāk – konkursa finansējums), kas ir paredzēts pilotprojektu pilotēšanai, aprobēšanai un rezultātu izvērtēšanai.
5. Pilotprojektu pirmā posma pieteikumu iesniegšanas termiņš ir 6 (sešas) nedēļas no paziņojuma par konkursa izsludināšanu publicēšanas (turpmāk - pilotprojektu iesniegumu iesniegšanas termiņš), pilotprojektu otrā posma iesniegšanas termiņš ir 8 (astoņas) nedēļas no brīža, kad pieņemts lēmums par pilotprojekta virzību uz nākamo konkursa posmu.
6. Dienests izsludina konkursu, publicējot paziņojuma par konkursa izsludināšanu Dienesta tīmekļa vietnē, Veselības ministrijas tīmekļa vietnē un oficiālajā laikrakstā “Latvijas Vēstnesis” norādot:
   1. konkursa nosaukumu;
   2. konkursa finansējumu;
   3. pilotprojekta pieteikuma iesniegšanas termiņus;
   4. tīmekļa vietni, kurā atrodama papildu informācija par konkursa norises posmiem un dokumentācija pilotprojektu iesniegumu iesniegšanai.
7. Konkursu īsteno visās veselības aprūpes nozarēs ar mērķi izveidot pakalpojumu laboratorijas[[2]](#footnote-3) sistēmu, izvērtējot un testējot dažādus pakalpojumu modeļus, tādējādi uzlabojot un efektivizējot valsts apmaksāto veselības aprūpes pakalpojumu sniegšanu, nodrošinot pakalpojumu pieejamību, izveidojot sistēmisku izmaiņu mehānismu valsts apmaksātajiem pakalpojumiem.
8. Konkursa kārtībā finansētie un pilotētie pilotprojekti negarantē veselības aprūpes modeļa un/vai pakalpojuma automātisku iekļaušanu valsts apmaksāto veselības aprūpes pakalpojumu klāstā. Lēmums par pilotētā veselības aprūpes pakalpojuma modeļa iekļaušanu valsts apmaksāto veselības aprūpes pakalpojumu klāstā tiks pieņemts pēc pilotēšanas laikā gūto rezultātu izvērtēšanas Administratīvā procesa likuma noteiktajā kārtībā.
9. Konkursā iesniegto pilotprojektu īstenošanas jeb pilotēšanas teritorija ir Latvijas Republika.
10. Konkursā var tikt iesniegti pilotprojekti visās veselības aprūpes nozarēs, taču kā prioritāras[[3]](#footnote-4) tiek uzskatītas šādas:
    1. onkoloģija;
    2. sirds un asinsvadu slimību mazināšana;
    3. psihiskā veselība;
    4. mātes un bērna veselība;
    5. paliatīvā aprūpe;
    6. retās slimības;
    7. hronisko pacientu aprūpe;
    8. medicīniskā rehabilitācija;
    9. muguras un galvas sāpju mazināšana;
    10. audi un asins komponentes;
    11. telemedicīna;
    12. veselības aprūpes pārvaldības stiprināšana.
11. Konkursā var tikt iesniegti pilotprojekti šādos pakalpojumu veidos veselības aprūpes jomā:
    1. profilakses pasākums;
    2. diagnostikas izmeklējums;
    3. veselības aprūpes pakalpojums mājās;
    4. laboratorijas izmeklējums;
    5. sekundārās ambulatorās veselības aprūpes pakalpojums;
    6. rehabilitācijas pakalpojums;
    7. stacionāra pakalpojums;
    8. ģimenes ārsta prakses pakalpojums;
    9. medikamenti;
    10. cilvēkresursi;
    11. veselības aprūpes organizācija;
    12. veselības aprūpes kvalitātes uzlabošana;
    13. u.c. [[4]](#footnote-5)
12. Pilotprojekta maksimālais īstenošanas laiks ir 27 mēneši un tiem ir jābūt pilnībā pabeigtiem ne vēlāk kā līdz 2026. gada 31. martam.
13. Viena pilotprojekta maksimālais pieejamais publiskais finansējuma apjoms visā projekta īstenošanas laikā nepārsniedz 1 630 000, 00 *euro* (viens miljons seši simti trīsdesmit tūkstoši *euro, 00 centi*), ieskaitot PVN. Konkursa ietvaros finanšu instrumenta maksimāli pieļaujamā atbalsta intensitāte no pilotprojekta pieteikumā norādītajām kopējām attiecināmajām izmaksām ir 100%. Ja pilotprojekta pieteikumā norādītās izmaksas vai īstenošanas gaitā pilotprojekta izmaksas pārsniedz tā maksimālā finansējuma apjomu, šo starpību sedz no pilotprojekta iesniedzēja finanšu līdzekļiem.

**II Prasības pilotprojekta iesniedzējam un pilotprojekta sadarbības partnerim**

1. Pilotprojekta iesniedzējs atbilst šādām prasībām:
   1. ir juridiska persona, kas atbilst vienam vai vairākiem no šādiem kritērijiem:
      1. komersants,
      2. ārstniecības iestāde, kura nesniedz valsts budžeta apmaksātus veselības aprūpes pakalpojumus;
      3. ārstniecības iestāde, kura sniedz valsts budžeta apmaksātus veselības aprūpes pakalpojumus;
      4. izglītības iestāde, kura īsteno kādu no veselības aprūpes/medicīnas izglītības programmām;
      5. zinātniskā institūcija;
      6. biedrība vai nodibinājums;
      7. valsts vai pašvaldības iestāde;
   2. ir dibināts jebkurā Eiropas Savienības vai Eiropas Ekonomiskās zonas dalībvalstī;
   3. ja pilotprojekta iesniedzējs ir komersants, tas atbilst sīkā (mikro), mazā vai vidējā komersanta definīcijai, kas noteikta Komisijas regulas Nr. [800/2008](http://eur-lex.europa.eu/eli/reg/2008/800/oj/?locale=LV) 1.pielikuma 2.pantā, vai lielā komersanta definīcijai, kas noteikta Komisijas regulas Nr. [800/2008](http://eur-lex.europa.eu/eli/reg/2008/800/oj/?locale=LV) 2.panta 8.punktā (ja attiecināms);
   4. pilotprojekta iesniedzēja saimnieciskā darbība ietver aktivitātes, kas atbilst saimnieciskās darbības statistiskās klasifikācijas (NACE 2.red.) kodiem 21.00 Farmaceitisko pamatvielu un farmaceitisko preparātu ražošana, 32.50 Medicīnas un zobārstniecības instrumentu un piederumu ražošana, 46.46 Farmaceitisko izstrādājumu vairumtirdzniecība, 72.1 Pētījumu un eksperimentālo izstrāžu veikšana dabaszinātnēs un inženierzinātnēs, 84.1 Valsts vadīšana un sabiedrības sociāli ekonomiskā politika, 85.4 Augstākā izglītība, 86.00 Veselības aizsardzība, 87.00 Sociālā aprūpe ar izmitināšanu, 88.99 Sabiedrības veselība un veselības izglītība, 94.1 Darba devēju un profesionālo organizāciju darbība, 94.9 Citu organizāciju darbība, 94.99 Interešu aizstāvības organizāciju darbība un pilotprojekta iesniedzējs saimniecisko darbību veic ēkā vai teritorijā, kurā plānots īstenot pilotprojekta aktivitātes, vai plāno veikt minētajā ēkā pēc pilotprojekta aktivitāšu īstenošanas (ja attiecināms);
   5. pilotprojekta iesniedzējs spēj patstāvīgi paredzēt nepieciešamo risku vadības, uzraudzības, kontroles un pārvaldības pasākumu kopumu, atbilstoši noteiktiem pilotprojekta mērķiem;
   6. pilotprojekta iesniedzēja interesēs fiziska persona nav izdarījusi noziedzīgu nodarījumu, kas skāris Latvijas Republikas vai Eiropas Savienības finanšu intereses, un pilotprojekta iesniedzējam saskaņā ar Krimināllikumu nav piemēroti piespiedu ietekmēšanas līdzekļi;
   7. pilotprojekta iesniedzējam nav nodokļu parādi uz pilotprojekta iesnieguma iesniegšanas brīdi un Dienesta lēmuma pieņemšanas brīdi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150,00 *euro (simts piecdesmit euro, 00 centi)*;
   8. pret pilotprojekta iesniedzēju nav vērsta prasība par līdzekļu atgūšanu no citām valsts atbalsta programmām vai projektiem saskaņā ar iepriekšēju Eiropas Komisijas lēmumu, ar ko atbalsts tiek atzīts par nelikumīgu un nesaderīgu ar kopējo tirgu.

1. Pilotprojekta iesniedzējs tiek pakļauts pārbaudei atbilstoši Starptautisko un Latvijas Republikas nacionālo sankciju likuma 11.1 panta pirmajai un otrajai daļai. Pilotprojekta iesniedzējs, kas atbilst minētajos pantos noteiktajiem izslēgšanas kritērijiem, tiek izslēgts no dalības turpmākajā konkursā.
2. Pilotprojekta iesniegumā plānotās attiecināmās izmaksas netiek vai nav tikušas finansētas no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem.
3. Pilotprojekta iesniedzējs ir ievērojis spēkā esošus nacionālos normatīvos aktus par intelektuālā īpašuma aizsardzību un autortiesību ievērošanu (ja pilotprojektā tiek izmantoti jau esoši risinājumi).
4. Pilotprojekta iesniedzējs pakalpojumu modeļa pilotēšanas mērķa sasniegšanai var piesaistīt sadarbības partneri/-us, kas atbilst šī nolikuma 14. punktā minētajām prasībām. Īstenojot pilotprojektu sadarbībā ar sadarbības partneri/iem, pilotprojekta iesniedzējs uzņemas pilnu atbildību par pilotprojekta īstenošanu un līguma par pilotprojekta finansēšanu saistību izpildi.

**III Atbalstāmās darbības un izmaksas**

1. Pilotprojekta iesniedzējs īsteno projektu, ievērojot šī nolikuma 2. punktā minētos normatīvos aktus un citus Latvijas Republikā spēkā esošos normatīvos aktus.
2. Pilotprojekta iesniedzējs pilotprojekta pieteikuma sadaļā “Pilotprojekta budžets” iekļauj informāciju par pilotprojekta attiecināmo izmaksu pozīcijām. Pilotprojekta iesniedzējam ir tiesības attiecināt šādas izmaksas:
   1. modeļu pilotēšanas izmaksas;
   2. modeļu rezultātu izvērtējuma un pētījuma veikšanas izmaksas;
   3. citas ar pilotprojekta īstenošanu saistītas atbalstāmas izmaksas.

**IV Pilotprojekta pieteikuma noformēšanas un iesniegšanas kārtība**

1. Lai piedalītos konkursā, pilotprojekta iesniedzējs sagatavo pilotprojekta pieteikumu. Pilotprojekta pieteikums jāsagatavo šādā kārtībā:
   1. atbilstoši šī nolikuma 1. pielikumam “Pakalpojumu modeļu projekta pieteikuma pirmā posma veidlapa projektam “Veselības aprūpes pakalpojumu modeļu attīstības laboratorija”” konkursa paziņojumā noteiktajā pilotprojektu iesniegumu iesniegšanas termiņā;
   2. atbilstoši šī nolikuma 2. pielikumam “Pakalpojumu modeļu pilotprojekta pieteikuma otrā posma veidlapa projektam “Veselības aprūpes pakalpojumu modeļu attīstības laboratorija”” Dienesta lēmumā par konkursa pirmajā posmā atbalstītajiem pilotprojektu iesniegumiem noteiktajā iesniegumu iesniegšanas termiņā, bet ne vēlāk kā 8 (astoņu) nedēļu laikā no Dienesta lēmuma par konkursa pirmajā posmā atbalstītajiem pilotprojektu pieteikumiem pieņemšanas datuma.
2. Pilotprojekta pieteikumu paraksta pilotprojekta iesniedzēja pārstāvēttiesīgā vai pilnvarotā persona. Ja pilotprojekta pieteikumu paraksta pilnvarotā persona, pilotprojekta pieteikumam tiek pievienots atbilstoši normatīvajam regulējumam noformēts pilnvarojums vai tā apliecinātā kopija.
3. Pilotprojekta iesniedzējs pilotprojekta pieteikumu sagatavo latviešu valodā. Ja kāds no projekta pieteikuma dokumentiem ir svešvalodā, tam jāpievieno apliecināts tulkojums latviešu valodā saskaņā ar Ministru kabineta 2000. gada 22. augusta noteikumiem Nr. 291 “Kārtība, kādā apliecināmi dokumentu tulkojumi valsts valodā”. Par dokumenta tulkojuma atbilstību oriģinālam atbild pilotprojekta iesniedzējs. Ja nosaukums vai tā daļa ir veidota ar latīņu alfabēta burtiem, tad tas ir izdalāms slīprakstā, bet notariāli apliecināts tulkojums nav pievienojams.
4. Pilotprojekta pieteikumu iesniedz elektroniski. Iesniedzot pilotprojekta pieteikumu elektroniski, to noformē atbilstoši Elektronisko dokumentu likumā un Ministru kabineta 2005. gada 28. jūnija noteikumos Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” noteiktajām prasībām. Pilotprojekta pieteikumam (tajā skaitā pilotprojekta pieteikuma veidlapai un pielikumiem) jābūt parakstītam ar drošu elektronisko parakstu un apliecinātam ar laika zīmogu.
5. Pilotprojekta pirmā posma pieteikumu elektroniski iesniedz līdz 2023. gada 29. augusta plkst. 23.59, nosūtot uz Dienesta e-pasta adresi [projekts@vmnvd.gov.lv](mailto:projekts@vmnvd.gov.lv), e-pasta temata ailē norādot pilotprojekta iesniedzēja nosaukumu un iesniegtā pilotprojekta nosaukumu. Par iesniegšanas termiņu tiek uzskatīts laiks, kad pilotprojekta pieteikums saņemts iepriekš norādītajā Dienesta e-pasta adresē. Pēc pilotprojekta pieteikuma iesniegšanas pilotprojekta iesniedzējs saņems automātisku sistēmas paziņojumu par e-pasta saņemšanu, taču tā atvēršana un elektroniskā paraksta identitātes un derīguma pārbaude tiks veikta tikai pēc pilotprojektu pieteikumu iesniegšanas termiņa beigām.
6. Pilotprojekta pieteikumu, kas saņemts pēc nolikuma 25. punktā norādītā termiņa beigām, Dienests neizskata un par to informē pilotprojekta iesniedzēju.

**V Pilotprojektu pieteikumu vērtēšanas un lēmuma pieņemšanas kārtība**

1. Pilotprojekta pieteikumus vērtē Dienests un ar Dienesta 2023. gada 20. jūnija rīkojumu Nr. 16-2/162/2023 “Par rīkojuma Nr. 16-2/432/2022 atcelšanu un darba grupas izveidošanu” izveidotā Darba grupa (turpmāk - Darba grupa), kā arī ieinteresētie sabiedrības pārstāvji.
2. Dienests ir tiesīgs lūgt pilotprojektu pieteikumus vērtēt atsevišķiem ekspertiem, ar kuriem noslēgts līgums par pilotprojektu pieteikumu vērtēšanu. Dienesta pieaicinātie eksperti pilotprojektu vērtēšanā balstās uz tiem pašiem nosacījumiem, kā šī nolikuma 27. punktā minētās institūcijas.
3. Pilotprojekta pieteikumi tiek vērtēti atbilstoši šī nolikuma 3. un 4. pielikumos norādītajiem vērtēšanas kritērijiem (turpmāk – kritēriji).
4. Pilotprojektu pieteikumu vērtēšana notiek vairākos posmos, kas norādīti Dienesta 2023. gada 26. jūnija rīkojumā Nr.16-2/168/2023 “Par projekta “Veselības aprūpes pakalpojumu modeļu attīstības laboratorija” procesa apraksta versijas 2.0 apstiprināšanu” un Dienesta tīmekļa vietnē (https://www.vmnvd.gov.lv/lv/projekta-veselibas-aprupes-pakalpojumu-modelu-attistibas-laboratorija-istenosanas-process).
5. Ja vērtēšanas procesā precizējamajos kritērijos tiek konstatētas neatbilstības, Dienests rakstiski informē pilotprojekta iesniedzēju par konstatētajām neatbilstībām un pieprasa iesniegt papildu informāciju, nosakot precizējumu iesniegšanas termiņu.
6. Papildu informācija netiks pieprasīta tiem pilotprojektu iesniedzējiem, kuri noteiktajā termiņā ir iesnieguši neparakstītu pieteikumu. Ja pilotprojekta pieteikums iesniegts termiņā kā neparakstīts, tas tiks noraidīts kā neatbilstošs un Dienests par to rakstiski informēs pilotprojekta iesniedzēju.
7. Izskatot pilotprojekta pieteikumu vērtē:
   1. pilotprojekta pieteikumu atbilstību šī nolikuma 3., 4., pielikumos norādītajiem vienotajiem administratīvās atbilstības kritērijiem vērtēšanu veic Dienests.
   2. Darba grupas locekļi un Dienesta pieaicinātie eksperti saistībā ar iespējamo interešu konfliktu rīkojas atbilstoši 2018. gada 18. jūlija Eiropas Parlamenta un Padomes Regulas (ES, Euratom) 2018/1046 61. pantam, 2019. gada 7. oktobra Dienesta iekšējai kārtībai Nr. 16-4/14 “Korupcijas un interešu konflikta riska novēršanas kārtība” un Darba grupas nolikumā noteiktajam un savā darbībā ievēro principus, kas ir noteikti dokumentā “Vadlīnijas par interešu konfliktu novēršanu un pārvaldību saskaņā ar Finanšu regulu[[5]](#footnote-6)”;
   3. pilotprojekta pieteikumu atbilstību šī nolikuma 3., 4. pielikumos norādītajiem kvalitatīvajiem vērtēšanas kritērijiem vērtēšanu veic Darba grupas locekļi un Dienesta pieaicinātie eksperti. Katru pilotprojektu pēc nejaušības principa izvērtē vismaz 3 (trīs) Darba grupas locekļi un vismaz viens Dienesta pieaicinātais eksperts, pirms vērtēšanas parakstot Apliecinājumu par interešu konflikta neesamību un konfidencialitātes ievērošanu (nolikuma 8. pielikums) vai eksperta/darba grupas locekļa Apliecinājumu par interešu konflikta esamību (nolikuma 9. pielikums) un aizpildot Pilotprojekta pieteikuma individuālās vērtēšanas veidlapas (nolikuma 7. pielikums).
   4. publiskā pasākumā pēc šī nolikuma 5. pielikumā norādītās vērtēšanas kārtības vērtē ieinteresētie sabiedrības pārstāvji, savu viedokli par prezentētajiem pilotprojektiem nosūta Dienestam uz e-pastu: [projekts@vmnvd.gov.lv](mailto:projekts@vmnvd.gov.lv) 5. pielikumā norādītajā termiņā.
8. Pilotprojektu iesniegumu vērtēšanas kārtība 1. posmā:
   1. vispirms Dienests vērtē pilotprojekta pieteikuma atbilstību šī nolikuma 3. pielikumā norādītajiem vienotajiem administratīvās atbilstības kritērijiem. Ja pilotprojekta pieteikums neatbilst kaut vienam no minētajiem vienotajiem neprecizējamiem kritērijiem, pilotprojekta pieteikumu vērtēšanu neturpina un Dienests pieņem lēmumu par pilotprojekta pieteikuma noraidīšanu;
   2. ja pilotprojekta pieteikums atbilst šī nolikuma 3. pielikumā norādītajiem vienotajiem administratīvās atbilstības kritērijiem, Dienests nodot pilotprojektu pieteikumus vērtēšanai Darba grupai, kas vērtē to atbilstību kvalitatīvās vērtēšanas kritērijiem;
   3. pēc pilotprojektu pieteikumu vērtēšanas atbilstoši šī nolikuma 3. pielikumā norādītajiem kvalitātes kritērijiem, pilotprojekta pieteikumi tiek sarindoti dilstošā secībā atbilstoši iegūtajam punktu skaitam. Pilotprojektu iesniedzējiem, kuru pilotprojektu pieteikumi ir saņēmuši augstāko punktu skaitu un kuri saskaņā ar Darba grupas rekomendāciju un Dienesta lēmumu ir virzāmi konkursa 2. posmam, Dienests nosūta lēmumu, norādot termiņu, kas nedrīkst būt īsāks par 4 (četrām) nedēļām un garāks par 8 (astoņām) nedēļām no lēmuma pieņemšanas dienas, kurā projekta iesniedzējam ir tiesības iesniegt pilotprojekta pieteikumu (sk. 2. pielikumu) vērtēšanai 2. posmā;
   4. pilotprojektu iesniedzējiem, kuru pilotprojektu pieteikumi tiek virzīti konkursa 2. posmam, ir tiesības pieteikties un izmantot Dienesta nodrošināto ekspertu/mentoru atbalstu saskaņā ar šī nolikuma 12. pielikumā noteikto kārtību “Ekspertu/mentoru piešķiršanas kārtība sadarbībai ar pilotprojektu iesniedzējiem”.
9. Pilotprojektu pieteikumu vērtēšanas kārtība 2. posmā:
   1. vispirms Dienests vērtē pilotprojekta pieteikuma atbilstību šī nolikuma 4. pielikumā norādītajiem vienotajiem administratīvās atbilstības kritērijiem. Ja pilotprojekta pieteikums neatbilst kaut vienam no minētajiem vienotajiem administratīvās atbilstības neprecizējamiem kritērijiem, pilotprojekta pieteikuma vērtēšanu neturpina un Dienests pieņem lēmumu par pilotprojekta pieteikuma noraidīšanu;
   2. ja pilotprojekta pieteikums atbilst šī nolikuma 4. pielikumā norādītajiem vienotajiem administratīvās atbilstības kritērijiem, Dienests nodot pilotprojektu pieteikumus vērtēšanai Darba grupai un pieaicinātajiem ekspertiem, kas vērtē pilotprojekta pieteikumu atbilstību šī nolikuma 4. pielikumā norādītajiem kvalitātes kritērijiem;
   3. pēc pilotprojektu pieteikumu vērtēšanas atbilstoši šī nolikuma 4. pielikumā norādītajiem kvalitātes kritērijiem, pilotprojekta pieteikumi tiek sarindoti dilstošā secībā atbilstoši iegūtajam punktu skaitam. Pilotprojektu iesniedzējiem, kuru pilotprojektu pieteikumi ir saņēmuši augstāko punktu skaitu un kuri saskaņā ar Darba grupas rekomendāciju un Dienesta lēmumu ir virzāmi konkursa 3.  posmam, Dienests nosūta lēmumu, norādot termiņu, kas nedrīkst būt īsāks par 10 (desmit) darba dienām un garāks par 20 (divdesmit) darba dienām no lēmumu pieņemšanas dienas, kurā pilotprojekta iesniedzējam ir tiesības pieteikties uz konkursa 3. posmu un sagatavoties publiskai sava pilotprojekta prezentācijai.
10. Pilotprojekta pieteikumu vērtēšanas kārtība 3. posmā:
    1. 3. posmā pilotprojektu pieteikums ir brīvā formā sagatavota prezentācija, kas tiek demonstrēta ieinteresētajiem sabiedrības pārstāvjiem publiskā pasākumā (turpmāk - EXPO);
    2. ieinteresētie sabiedrības pārstāvji EXPO pasākumā piedalās atbilstoši šī nolikuma 5. pielikumā noteiktajai kārtībai un pēc EXPO pasākuma nosūta savu vērtējumu Dienestam atbilstoši šī nolikuma 5. pielikumā noteiktajai kārtībai un noteiktajos termiņos;
    3. Dienests apkopo visus saņemtos vērtējumus un nodod tos Darba grupai gala rekomendācijas sagatavošanai;
    4. Darba grupa, gatavojot rekomendāciju Dienestam lēmuma pieņemšanai ņem vērā pēc EXPO pasākuma saņemtos sabiedrības viedokļus par demonstrētajiem pilotprojektu pieteikumiem.
11. Lēmumu par pilotprojektu, kuram piešķirts publiskais finansējums, virzīšanu (vai atteikumu virzīt) to pilotēšanai un testēšanai, pieņem Dienests, pamatojoties uz Darba grupas sagatavotajām gala rekomendācijām, kurās ir iekļauti Dienesta pieaicināto ekspertu vērtējumi un ieinteresēto sabiedrības pārstāvju sniegtie viedokļi.
12. Pirms pilotprojektu pieteikumu vērtēšanas uzsākšanas 2. posmā, Dienests lūdz Veselības ministriju kā Eiropas Savienības Atveseļošanas un noturības mehānisma fonda nozares ministriju sniegt šādu informāciju par projektu iesniedzēju un to sadarbības partneriem:
    1. pamatojoties uz Kohēzijas politikas fondu vadības informācijas sistēmā (turpmāk – KPVIS) un sistēmā ARACHNE pieejamo informāciju, nav pieejama informācija par dubultā finansējuma risku;
    2. pamatojoties uz KPVIS un sistēmā ARACHNE pieejamo informāciju, nav pieejama informācija par interešu konflikta, krāpšanas un korupcijas risku, tai skaitā attiecībā uz projekta vērtēšanā iesaistītajām personām;
    3. pamatojoties uz informāciju, ko Veselības ministrija pieprasa Centrālajai finanšu un līgumu aģentūrai (turpmāk – CFLA) nav identificēta kāda no šādām izslēgšanas situācijām:
       1. persona vai subjekts ir bankrotējis vai tam tiek piemērota maksātnespējas vai likvidācijas procedūra, tā aktīvus pārvalda likvidators vai tiesa, tam ir mierizlīgums ar kreditoriem, tā darbība ir apturēta vai tas ir nonācis citā analogā situācijā, kas izriet no līdzīgas procedūras, kura paredzēta Eiropas Savienības vai valsts tiesībās;
       2. ar galīgu spriedumu vai galīgu administratīvo lēmumu ir atzīts, ka persona vai subjekts nav izpildījis savus pienākumus saistībā ar nodokļu maksāšanu vai sociālā nodrošinājuma iemaksu veikšanu saskaņā ar piemērojamiem tiesību aktiem;
       3. ar galīgu spriedumu vai galīgu administratīvo lēmumu ir atzīts, ka persona vai subjekts ir vainīgs smagā pārkāpumā saistībā ar profesionālo rīcību, jo ir pārkāpis piemērojamos normatīvos aktus vai tādus ētikas standartus, ko piemēro profesijā, kurā darbojas attiecīgā persona vai subjekts, vai ir iesaistījies jebkādā prettiesiskā rīcībā, kurai ir ietekme uz tā profesionālo uzticamību, ja šāda rīcība liecina par ļaunprātīgu nodomu vai rupju neuzmanību, tostarp, jo īpaši kādu no šādām rīcībām:
          1. tādas informācijas sagrozīšana krāpnieciskos nolūkos vai nolaidības rezultātā, kas jāsniedz, lai pārbaudītu, vai nepastāv izslēgšanas iemesli un vai ir izpildīti attiecināmības vai atlases kritēriji, vai kas jāsniedz, pildot juridiskās saistības;
          2. nolīguma noslēgšana ar citām personām vai subjektiem nolūkā izkropļot konkurenci;
          3. intelektuālā īpašuma tiesību pārkāpums;
          4. mēģinājums piešķiršanas procedūras laikā ietekmēt atbildīgā kredītrīkotāja lēmumu pieņemšanu;
          5. mēģinājums iegūt konfidenciālu informāciju, kas tam varētu dot nepamatotas priekšrocības piešķiršanas procedūrā;
       4. ar galīgu spriedumu ir atzīts, ka persona vai subjekts ir vainīgs kādā no šādām rīcībām:
          1. krāpšana Eiropas Parlamenta un Padomes Direktīvas (ES) 2017/1371 3.panta un ar Padomes 1995.gada 26.jūlija aktu izstrādātās Konvencijas par Eiropas Kopienu finansiālo interešu aizsardzību 1.panta nozīmē;
          2. korupcija, kā definēts 4.panta 2.punktā Direktīvā (ES) 2017/1371 vai aktīva korupcija 3.panta nozīmē ar Padomes 1997.gada 26.maija aktu izstrādātajā Konvencijā par cīņu pret korupciju, kurā iesaistītas Eiropas Kopienas amatpersonas vai Eiropas Savienības dalībvalstu amatpersonas, vai rīcība, kas minēta Padomes Pamatlēmuma 2003/568/TI 2.panta 1.punktā, vai korupcija, kā definēts citos piemērojamos tiesību aktos;
          3. rīcība saistībā ar līdzdalību noziedzīgā organizācijā, kā minēts Padomes Pamatlēmuma 2008/841/TI 2.pantā;
          4. nelikumīgi iegūtu līdzekļu legalizēšana vai teroristu finansēšana Eiropas Parlamenta un Padomes Direktīvas (ES) 2015/849 1.panta 3., 4. un 5.punkta nozīmē;
          5. teroristu nodarījumi vai nodarījumi, kas saistīti ar teroristu darbībām, kā definēts attiecīgi Padomes Pamatlēmuma 2002/475/TI 1. un 3.pantā, vai kūdīšana, atbalstīšana, līdzdalība vai mēģinājums izdarīt šādus nodarījumus, kā minēts minētā lēmuma 4.pantā;
          6. bērnu darbs vai citi nodarījumi, kas saistīti ar cilvēku tirdzniecību, kā minēts Eiropas Parlamenta un Padomes Direktīvas 2011/36/ES 2.pantā;
       5. persona vai subjekts, pildot juridiskas saistības, ko finansē no budžeta, saistībā ar galveno pienākumu izpildi ir pieļāvis būtiskus trūkumus, kuri:
          1. ir noveduši pie priekšlaicīgas juridisko saistību izbeigšanas;
          2. ir noveduši pie līgumsodu vai citu līgumā noteiktu sodu piemērošanas; vai;
          3. ir atklāti kredītrīkotāja, Eiropas Birojam krāpšanas apkarošanai (OLAF) vai Revīzijas palātas veiktās pārbaudēs, revīzijās vai izmeklēšanā;
       6. ar galīgu spriedumu vai galīgu administratīvo lēmumu ir atzīts, ka persona vai subjekts ir izdarījis pārkāpumu Padomes Regulas (EK, Euratom) Nr.2988/95 1.panta 2.punkta nozīmē;
       7. ar galīgu spriedumu vai galīgu administratīvo lēmumu ir atzīts, ka persona vai subjekts ir izveidojis subjektu citā jurisdikcijā nolūkā apiet fiskālās, sociālās vai jebkādas citas juridiskās saistības tā juridiskās adreses, centrālās administrācijas vai galvenās darbības vietas jurisdikcijā;
       8. ar galīgu spriedumu vai galīgu administratīvo lēmumu ir atzīts, ka subjekts ir izveidots g) apakšpunktā minētajā nolūkā.
13. Gadījumā, ja tiek konstatēts nepārprotams dubultais finansējums, pilotprojekta iesniedzējs tiek izslēgts no turpmākā pilotprojekta vērtēšanas procesa un par to Dienests informē pilotprojekta iesniedzēju.
14. Gadījumā, ja tiek konstatēts, ka tiek īstenots līdzīgs pilotprojekts un tā darbības nepārklājas, bet tās ir piemēram papildinošas un pilotprojekta iesniedzējs savā pieteikumā to nav norādījis, Dienests lūdz precizēt pilotprojekta pieteikumu, norādot termiņu precizējuma iesniegšanai.
15. Gadījumā, ja tiek konstatēts nolikuma 38.2. un 38.3. apakšpunktos minētie nosacījumi, pilotprojekta iesniedzējs tiek izslēgts no turpmākās pilotprojekta vērtēšanas un Dienests par to informē pilotprojekta iesniedzēju.
16. Paziņojumu par pieņemto lēmumu Dienests nosūta pilotprojekta iesniedzējam 5 (piecu) darba dienu laikā pēc lēmuma pieņemšanas. Dienests elektroniski uz pieteikumā norādīto e-pasta adresi nosūta katram pilotprojekta iesniedzējam pilotprojekta pieteikuma konsolidēto vērtējumu punktos.
17. Pilotprojekta iesniedzējam ir tiesības apstrīdēt Dienesta lēmumu Administratīvā procesa likuma kārtībā.
18. Dienests ne vēlāk kā 4 (četru) nedēļu laikā no konkursa 3. posma norises, ievērojot nolikumā noteiktā kārtībā veiktu pilotprojekta pieteikumu vērtēšanu un uz Darba grupas rekomendācijām, pieņem vienu no šādiem lēmumiem un izdod administratīvo aktu:
    1. lēmumu par pilotprojekta finansēšanu bez papildu nosacījumiem. Gadījumā, ja Dienesta lēmumā norādītais termiņš līguma noslēgšanai netiek ievērots no pilotprojekta iesniedzēja puses, Dienests pieņem lēmumu par pilotprojekta pieteikuma noraidīšanu;
    2. lēmumu par pilotprojekta finansēšanu ar papildu nosacījumiem un papildu nosacījumu izpildes termiņu, t.sk. Dienestam ir tiesības pieņemt lēmumu par atbalsta piešķiršanu par mazāku summu kā norādīts pilotprojekta pieteikumā gadījumā, ja pieejamā publiskā finansējuma apmērs ir mazāks par pilotprojekta pieteikumā norādīto. Gadījumā, ja Dienesta lēmumā norādītie papildu nosacījumi netiek izpildīti lēmumā noteiktajā termiņā, Dienests pieņem lēmumu par pilotprojekta pieteikuma noraidīšanu;
    3. lēmumu par pilotprojekta noraidīšanu, ja nav pietiekams konkursa publiskais finansējums kvalitātes slieksni sasnieguša pilotprojekta pieteikuma finansēšanai.
19. Ja pilotprojekta iesniedzējs, par kura pilotprojektu ir pieņemts lēmums par tā finansēšanu, un pilotprojekta iesniedzējs ar Dienestu nenoslēdz pilotprojekta līgumu atbilstoši Dienesta lēmumā noteiktajā termiņā, šā pilotprojekta pieteikumam piešķirto finansējumu, pamatojoties uz Dienesta lēmumu, Dienests piešķir nākamajam pilotprojekta pieteikumam, kas vērtēšanā saņēmis vērtēšanas kritēriju noteikto kvalitātes slieksni, par ko Dienests pieņem atsevišķu lēmumu.
20. Ja, noslēdzoties pilotprojekta līguma parakstīšanas procesam, tiek konstatēts šī nolikuma 4. punktā norādītā pieejamā publiskā finansējuma atlikums, Dienests pieņem lēmumu par nākamās pilotprojektu atlases organizēšanu atbilstoši šajā nolikumā noteiktajai kārtībai.
21. Pilotprojekta iesniedzējs var atsaukt iesniegto pilotprojekta pieteikumu līdz pilotprojekta līguma noslēgšanai, norādot pamatotu argumentāciju pilotprojekta atsaukšanai.

**VI Līgums par pilotprojekta īstenošanu**

1. Pamatojoties uz Dienesta lēmumu, Dienests ar pilotprojekta iesniedzēju noslēdz līgumu (šī nolikuma 13. pielikums) par pilotprojekta īstenošanu. Pirms līguma par pilotprojekta īstenošanu, pilotprojekta iesniedzējs iesniedz Dienestam pilotprojekta iesniedzēja augstākstāvošās institūcijas lēmumu par pilotprojekta finansējuma nodrošinājumu visam projekta īstenošanas periodam. Ja nav augstākstāvošās institūcijas, tad pilotprojekta iesniedzējs iesniedz Dienestam pilotprojekta iesniedzēja atbildīgās institūcijas vai deleģētās institūcijas vadītāja parakstītu lēmumu par pilotprojekta finansējuma nodrošinājumu visam projekta īstenošanas periodam. Ar pilotprojekta līguma spēkā stāšanās dienu pilotprojekta iesniedzējs turpmāk tiek saukts par pilotprojekta īstenotāju.
2. Ja pilotprojekta līgums ir noslēgts atbilstoši šim nolikumam, pilotprojekta īstenotājs un sadarbības partneris (ja tāds ir), slēdz sadarbības līgumu, kurā paredz līguma priekšmetu, pušu tiesības un pienākumus, norēķinu kārtību, finanšu nosacījumus, strīdu risināšanas un konfidenciālas informācijas neizpaušanas kārtību, sadarbības līguma izpildes termiņu un kārtību, nepārvaramas varas apstākļus, līguma izbeigšanas kārtību, detalizētu sadarbības plānu un budžetu, ņemot vērā pilotprojekta pieteikumā minēto, kā arī noteikumus par intelektuālā īpašuma tiesībām. Sadarbības līgumu pilotprojekta īstenotājs iesniedz Dienestā viena mēneša laikā no pilotprojekta līguma noslēgšanas dienas. Ja sadarbības līgums Dienestā netiek iesniegts noteiktajā laikā, Dienests ir tiesīgs vienpusēji lemt par līguma laušanu par pilotprojekta īstenošanu.
3. Pilotprojekta izmaksas ir attiecināmas no pilotprojekta līguma parakstīšanas brīža. Pilotprojekta līguma un citu saistošo normatīvo aktu neizpildes gadījumā Dienests pieprasa pilotprojekta īstenotājam pilnībā vai daļēji atmaksāt pilotprojektam piešķirto finansējumu, pamatojoties uz pilotprojekta līguma un citu normatīvo aktu noteikumiem.
4. Pilotprojekta īstenošanas laiku, ja tas ir noteikts īsāks par maksimāli noteikto, iespējams pagarināt līdz 2026. gada 31. martam rezultātu nostiprināšanai un publiskošanai, bez papildu finansējuma piešķiršanas, pilotprojekta īstenotājam iesniedzot Dienestā argumentēti pamatotu iesniegumu.

**VII Pilotprojektu finansēšanas kārtība un Pilotprojekta starpposma un noslēguma maksājuma pieprasījuma iesniegšana**

1. Pilotprojekta īstenotājs maksājumus veic no saviem līdzekļiem vai saņemtā avansa maksājuma. Avansa maksājuma saņemšanas kārtība noteikta šī nolikuma 58. punktā.
2. Pilotprojekta īstenotājs 10 (desmit) darba dienu laikā pēc pilotprojekta līguma noslēgšanas iesniedz Dienestā Plānoto maksājuma pieprasījuma iesniegšanas grafiku (10. pielikums) (turpmāk – maksājuma pieprasījuma grafiks). Ja ir notikušas izmaiņas iepriekš̌ iesniegtajā̄ maksājuma pieprasījuma grafikā (t.sk., ja iesniedzamais maksājuma pieprasījums ir par mazāku vai lielāku summu par iepriekš̌ plānoto vai maksājuma pieprasījums tiks iesniegts vēlāk nekā̄ iepriekš̌ grafikā norādīts), pilotprojekta īstenotājs precizētu maksājuma pieprasījuma grafiku un detalizētu izmaiņu skaidrojumu iesniedz saskaņošanai Dienestā līdz nākamā mēneša 5. datumam, tiklīdz ir zināma informācija par izmaiņām maksājuma pieprasījuma grafikā, bet ne vēlāk kā kopā ar kārtējo maksājuma pieprasījumu (11. pielikums).
3. Maksājuma pieprasījuma grafikā starpposma maksājuma pieprasījuma iesniegšanas termiņi tiek noteikti katrā pilotprojekta līgumā individuāli, atbilstoši pilotprojekta īstenošanas laika grafikam.
4. Pilotprojekta īstenotājs Pilotprojekta īstenošanai atver atsevišķu kontu Valsts kasē vai Latvijas Republikā reģistrētā kredītiestādē.
5. Pilotprojekta īstenotājs ir tiesīgs pieprasīt avansa maksājumu, iesniedzot Dienestā avansa maksājuma pieprasījumu brīvā formā, kurā ir iekļauts avansa maksājuma nepieciešamības pamatojums, norādīta nepieciešamā avansa maksājuma summa, kā arī pievienoti pamatojošie dokumenti.
6. Pilotprojekta avansa maksājuma maksimālais iespējamais apjoms ir līdz 50% no pilotprojekta līgumā noteiktā pilotprojekta īstenošanas finansējuma apjoma.
7. Avansa maksājuma pieprasīšanas kārtība ir šāda:
   1. pilotprojekta īstenotājs 5 (piecu) darba dienu laikā no avansa maksājuma pieprasījuma iesniegšanas dienas iesniedz Dienestā priekšapmaksas nodrošinājumu, kas atbilst vienam no zemāk minētajiem variantiem:
      1. kredītiestādes izsniegta garantija;
      2. avansa maksājuma garantijas galvojuma apdrošināšanas polise;
      3. apliecinājums par atvērtu kontu Valsts kasē vai Latvijas Republikā reģistrētā kredītiestādē.
   2. avansa maksājuma nodrošinājumam ir jābūt izdotam ar šādiem nosacījumiem:
      1. nodrošinājuma summa ir vienāda ar avansa maksājuma summu;
      2. nodrošinājumam jābūt spēkā no avansa maksājuma veikšanas datuma līdz laikam, kad Dienests ir apstiprinājis Pilotprojekta īstenotāja iesniegto avansa izlietojuma pārskatu un vēl papildus 30 dienas pēc tam;
      3. kredītiestāde vai apdrošināšanas sabiedrība apņemas samaksāt Dienestam pieprasīto summu avansa nodrošinājuma summas robežās pēc pirmā rakstiskā Dienesta pieprasījuma, kurā Dienests norādījis, ka Pilotprojekta īstenotājs saņemto avansu neizlieto atbilstoši pilotprojekta līguma nosacījumiem, vai veic tādas darbības, kas ir par pamatu pilotprojekta līguma izbeigšanai. Dienesta pieprasītā summa ir vienāda ar Pilotprojekta īstenotājam izmaksāto avansa summu;
      4. avansa nodrošinājums no Pilotprojekta īstenotāja puses ir neatsaucams;
      5. Dienestam nav jāpieprasa garantijas summa no Pilotprojekta īstenotāja pirms prasības iesniegšanas kredītiestādei vai apdrošināšanas sabiedrībai;
      6. kredītiestādes garantijai piemērojami Starptautiskās tirdzniecības kameras noteikumi „*The ICC Uniform Rulesfor Demand Guarantee*s”, *ICC Publication* *No*.758, bet attiecībā uz jautājumiem, kurus neregulē minētie Starptautiskās tirdzniecības kameras noteikumi, šai garantijai piemērojami Latvijas Republikas normatīvie akti. Prasības un strīdi, kas saistīti ar šo garantiju, izskatāmi Latvijas Republikas tiesā saskaņā ar Latvijas Republikas normatīvajiem aktiem.
8. Pilotprojekta īstenotājam Dienests pārskaita avansa maksājumu šādā kārtībā:
   1. avansa maksājuma saņemšanai Pilotprojekta īstenotājs pēc pilotprojekta līguma noslēgšanas iesniedz Dienestā avansa maksājuma pieprasījumu un, ja attiecināms, garantiju, kas minēta šī nolikuma 58. punktā;
   2. Avansa maksājuma summu Pilotprojekta īstenotājam ir tiesības pieprasīt pa daļām, iesniedzot Dienestā avansa maksājuma pieprasījumu par katru daļu atsevišķi;
   3. Saņemtais avansa maksājums Pilotprojekta īstenotājam ir jāizlieto ne vēlāk kā 6 (sešu) mēnešu laikā no saņemšanas brīža, ja nav noteikts cits izlietošanas termiņš;
   4. Dienests saņemto avansa maksājuma pieprasījumu izskata 10 (desmit) darba dienu laikā;
   5. Dienests ir tiesīgs pieprasīt Pilotprojekta īstenotājam iesniegt papildu informāciju. Gadījumos, kad šāda informācija ir pieprasīta, Dienests papildu saņemto informāciju pēc tās saņemšanas izskata nolikuma 59.4 apakšpunktā noteiktajā termiņā;
   6. Avansa maksājuma pieprasījumā norādīto finansējumu Dienests ieskaita 20 (divdesmit) darba dienu laikā no pieprasījuma apstiprināšanas;
   7. Dienests ir tiesīgs noraidīt iesniegto avansa maksājuma pieprasījumu, ja tas neatbilst nolikumā noteiktajām prasībām;
   8. Dienests ir tiesīgs izmaksāt mazāku finansējumu nekā norādīts avansa maksājuma pieprasījumā, pamatojoties uz nolikumā noteiktajām prasībām.
9. Pilotprojekta īstenotājs Dienestam iesniedz starpposma maksājuma pieprasījumu par pilotprojekta īstenošanu un noslēguma maksājuma pieprasījumu, aizpildot nolikuma 11. pielikumā norādīto “Maksājuma pieprasījuma veidlapu”.
10. Pilotprojekta īstenotājs starpposma maksājuma pieprasījumu Dienestam iesniedz pilotprojekta līgumā noteiktajos starpposma maksājuma pieprasījuma iesniegšanas termiņos.
11. Pilotprojekta noslēguma maksājumu pieprasījumu Pilotprojekta īstenotājs iesniedz ne vēlāk kā 20 (divdesmit) darba dienu laikā no Pilotprojekta īstenošanas termiņa beigām.
12. Dienests pārbauda iesniegto starpposma maksājuma pieprasījumu un pieņem lēmumu par tā apstiprināšanu un tajā prasītā/noteiktā finansējuma piešķiršanu, ja starpposma maksājuma pieprasījums ir pilnībā aizpildīts un tajā nav konstatētas aritmētiskas kļūdas un/vai citas nepilnības. Gadījumā, ja starpposma maksājuma pieprasījums ir nepilnīgs vai tajā konstatētas aritmētiskas kļūdas, Dienests pieprasa Pilotprojekta īstenotājam papildu informāciju un/vai starpposma maksājuma pieprasījumā konstatēto kļūdu novēršanu, nosakot izpildes termiņu. Gadījumā, ja no Pilotprojekta iesniedzēja puses netiek ievērots norādītais termiņš vai kāds cits nosacījums, Dienests pieņem lēmumu par starpposma maksājuma pieprasījuma izskatīšanas apturēšanu līdz brīdim, kad tiek iesniegta pieprasītā papildus informācija.
13. Starpposma maksājuma pieprasījumā norādīto finansējumu Dienests ieskaita 20 (divdesmit) darba dienu laikā no maksājuma pieprasījuma apstiprināšanas.
14. Noslēguma maksājuma pieprasījumu, kas sastāv no pilnībā aizpildītas noslēguma maksājuma pieprasījuma veidlapas, Pilotprojekta īstenotājs iesniedz saskaņā ar 62. punktā noteikto.
15. Dienests pārbauda noslēguma maksājuma pieprasījumu un pieņem lēmumu par tā apstiprināšanu vai noraidīšanu:
    1. lēmumu par noslēguma maksājuma pieprasījuma apstiprināšanu Dienests var pieņemt, ja tiek izpildīti šādi nosacījumi:
       1. ir iesniegti visi izlietotā finansējuma pamatojošie dokumenti;
       2. noslēguma maksājuma pieprasījums ir pilnībā aizpildīts un tajā nav konstatētas aritmētiskas kļūdas;
    2. gadījumā, ja noslēguma maksājuma pieprasījums ir nepilnīgs vai tajā konstatētas aritmētiskas kļūdas, Dienests pieprasa Pilotprojekta īstenotājam papildu informāciju un/vai noslēguma maksājuma pieprasījumā konstatēto kļūdu novēršanu, nosakot izpildes termiņu ne vēlāk kā 10 (desmit) darba dienu laikā no dienas, kad no Dienesta ir saņemts rakstveida paziņojums par Pilotprojekta iesniedzēja iesniegtajos maksājuma pieprasījumu pamatojošos dokumentos konstatētajām nepilnībām. Gadījumā, ja no Pilotprojekta iesniedzēja puses netiek ievērots norādītais termiņš vai kāds cits nosacījums, Dienests pieņem lēmumu par noslēguma maksājuma pieprasījuma izskatīšanas apturēšanu līdz brīdim, kad tiek iesniegta pieprasītā papildu informācija.
    3. noslēguma maksājuma pieprasījumā norādīto finansējumu Dienests ieskaita 20 (divdesmit) darba dienu laikā no pārskata apstiprināšanas.

**VIII Informācijas un publicitātes prasības**

1. Informācijas un publicitātes prasību ievērošana Pilotprojekta īstenošanas laikā jānodrošina atbilstoši Finanšu ministrijas 2022. gada 28. novembrī pieņemtajām vadlīnijām “ES fondu 2021.-2027. gada un Atveseļošanas fonda komunikācijas un dizaina vadlīnijas” (<https://www.esfondi.lv/upload/Vadlinijas/esfondu_af_kom_vadlinijas.pdf>) (turpmāk – vadlīnijas).
2. Vadlīnijas nosaka kārtību, kādā sniedzama informācija par Eiropas Savienības fondu, t.sk., Atveseļošanas un noturības mehānisma sniegto atbalstu, izmantojot vienotu vienkāršu, skaidru un saskanīgu vizuālo identitāti, lai nodrošinātu efektīvu sabiedrības informēšanu par īstenotajiem projektiem.

**IX Noslēguma jautājumi**

1. Informāciju par konkursā finansētajiem Pilotprojektu pieteikumiem Dienests publicē tīmekļvietnē <https://www.vmnvd.gov.lv/lv>.
2. Jautājumus par Pilotprojekta pieteikuma sagatavošanu un iesniegšanu nosūta uz elektroniskā pasta adresi: projekts@vmnvd.gov.lv. Atbildes uz Pilotprojektu iesniedzēju iesūtītajiem jautājumiem Dienests ne vēlāk kā 10 (desmit) darba dienu laikā nosūta elektroniski, uzdotos jautājumus un atbildes publicē tīmekļvietnē <https://www.vmnvd.gov.lv/lv>.

Nolikuma pielikumi:

1. Pielikums “Pakalpojumu modeļu projekta pieteikuma pirmā posma veidlapa projektam “Veselības aprūpes pakalpojumu modeļu attīstības laboratorija””
2. Pielikums “Pakalpojumu modeļu projekta pieteikuma otrā posma veidlapa projektam “Veselības aprūpes pakalpojumu modeļu attīstības laboratorija””
3. Pielikums “Pilotprojektu pieteikumu 1.posma vērtēšanas kritēriji”
4. Pielikums “Pilotprojektu pieteikumu 2.posma vērtēšanas kritēriji”
5. Pielikums “Pilotprojektu pieteikumu 3.posma vērtēšanas kārtība”
6. Pielikums “Pilotprojekta pieteikuma vērtēšanas metodika”
7. Pielikums “Pilotprojekta pieteikuma individuālā vērtējuma veidlapa”
8. Pielikums “Apliecinājumus par interešu konflikta neesamību un konfidencialitātes ievērošanu”
9. Pielikums “Apliecinājums par interešu konflikta esamību”
10. Pielikums “Plānoto maksājuma pieprasījuma iesniegšanas grafiks”
11. Pielikums “Maksājuma pieprasījuma veidlapa”
12. Pielikums “Ekspertu /mentoru piešķiršanas kārtība sadarbībai ar pilotprojektu iesniedzējiem”
13. Pielikums “Līgums par pilotprojekta īstenošanu”

Nacionālā veselības dienesta direktors Āris Kasparāns

1. Pilotprojekts jeb izmēģinājuma projekts ir mazāka mēroga, īstermiņa ierosināta lielāka projekta īstenošana, ko izmanto, lai pārbaudītu un novērtētu tā iespējamību, dzīvotspēju un iespējamo ietekmi. Tas ļauj organizācijām apkopot datus, identificēt izaicinājumus un novērtēt projekta praktiskumu, pirms tiek piešķirti nozīmīgi resursi pilna mēroga īstenošanai. Pilotprojekta mērķis ir samazināt riskus un pieņemt pārdomātus lēmumus par projekta turpmāko virzību, pamatojoties uz pilotprojekta rezultātiem un atziņām ([1] Simmons, R., Fajans, P., & Ghiron, L. (Eds.). (2007). Scaling up health service delivery: from pilot innovations to policies and programmes. World Health Organization.) [↑](#footnote-ref-2)
2. Vide, kas paredzēta eksperimentiem, fenomenu novērošanai un analīzei. Laboratorijas mērķis ir nodrošināt drošu un kontrolētu vidi precīzu mērījumu un novērojumu veikšanai (*Benchmarks for science literacy. Oxford University Press* ). Konkursa izpratnē laboratorijā tiek pieņemti jau gatavi, izpētes procesu izgājuši projekti, kuriem ir nepieciešama pilotēšanas (testēšanas) fāze, lai pierādītu tā efektivitāti un ilgtspēju veselības nozarē. [↑](#footnote-ref-3)
3. Šeit un turpmāk prioritārās nozares noteiktas saskaņā ar Ministru kabineta 2022. gada 26. maija rīkojumu Nr. 359 "Sabiedrības veselības pamatnostādnes 2021.–2027. gadam". <https://likumi.lv/ta/id/332751> . [↑](#footnote-ref-4)
4. norādītajam pakalpojuma veidam jābūt tiešā veidā saistītam ar veselības aprūpes pakalpojuma nodrošināšanu. [↑](#footnote-ref-5)
5. Pieejamas šeit - <https://eur-lex.europa.eu/legal-content/LV/TXT/HTML/?uri=CELEX:52021XC0409(01)&rid=4> [↑](#footnote-ref-6)